
AVIZ
asupra propunerii legislative privind modificarea Ordonanţei Guvernului nr. 43/1997 privind regimul drumurilor
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea Ordonanţei Guvernului nr. 43/1997 privind regimul drumurilor, trimisă cu adresa nr. Pl.x- 127 din 12 martie 2007 şi înregistrată sub nr. 31/265 din 13.03.2007.



Camera Deputaţilor este Cameră decizională.


Senatul a respins iniţiativa legislativă în şedinţa sa din 6 martie 2007.

Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă în şedinţa din  20.03.2007.


Membrii comisiei au examinat propunerea legislativă supusă avizării, expunerea de motive la propunerea legislativă, avizul favorabil al Consiliului Legislativ cu nr. 1477/03.11.2006, precum şi Punctul de vedere al Guvernului cu nr. 3557 din 22.11.2006 care precizează că nu susţine adoptarea iniţiativei legislative.


În urma dezbaterilor, membrii comisiei au constatat că o soluţie viabilă este aceea oferită de art. 221 introdus prin Ordonanţa Guvernului nr. 38/2006 care recunoaşte posibilitatea preluării de către administratorul drumurilor naţionale, în scopul realizării unor proiecte de interes naţional şi european, a sectoarelor de drumuri naţionale situate în intravilanul reşedinţelor de judeţe şi al municipiilor, cu acordul autorităţilor administraţiei publice locale.
  

Faţă de cele constatate, membrii comisiei au hotărât, cu unanimitate de voturi, avizarea negativă a proiectului de lege.



În raport de obiectul şi conţinutul reglementării, propunerea legislativă face parte din categoria legilor ordinare.
                              PREŞEDINTE,                              SECRETAR,
                              Sergiu Andon                                George Băeşu

